Krasnodar futbol klubining stadioni yaqiniga qurilgan istirohat bog‘i tashrif buyuruvchilar uchun ochildi (video+foto)

28-sentabr kuni Rossiyaning Krasnodar shahrida ayni shu nomdagi futbol klubining stadioni yoniga qurilgan istirohat bog‘i tashrif buyuruvchilar uchun ochildi. Ushbu kompleksga “Magnit” savdo tarmog‘ining egasi Sergey Galitskiy sarmoya kiritgan. Hozircha bog‘ning rasmiy nomi yo‘qligi sabab uni “Krasnodar” deya atashmoqda, deb xabar berdi TJournal.

Bog‘ning maydoni 22 gektarga teng bo‘lib, uning dizaynini yaratish bilan GMP International nemis byurosi shug‘ullangan. Bu Krasnodarda so‘nggi 30 yil ichida qurilgan birinchi keng ko‘lamli istirohat bog‘i hisoblanadi.

Bog‘dan yozgi amfiteatr, kuzatish maydonchasi, terrasa, fontan-katok, bolalar maydonchasi, musiqiy va suvli labirintlar kabi 30 ga yaqin mavzulashtirilgan hududlar joy olgan.

Bog‘ni qurish ishlari 2016-yilning noyabrida boshlangan edi. Bog‘ hududiga tashrif buyuruvchilar kiritilayotganiga qaramay, hali tantanali ochilish marosimi bo‘lib o‘tganicha yo‘q. Chunki hali ayrim ishlar yakunlanmagan: ba’zi obyektlarni qurish, yoritish tizimlarini ta’mirlash va ko‘kalamzorlashtirish ishlarini 2018-yilning bahoriga qadar yakunlash rejalashtirilgan.